作者:白居易
標題:首夏同諸校正遊開元觀，因宿玩月
內容:我與二三子，策名在京師。官小無職事，閑於為客時。沉沉道觀中，心賞期在茲。到門車馬回，入院巾杖隨。清和四月初，樹木正華滋。風清新葉影，鳥戀殘花枝。向夕天又晴，東南餘霞披。置酒西廊下，待月杯行遲。須臾金魄生，若與吾徒期。光華一照耀，殿角相參差。終夜清景前，笑歌不知疲。長安名利地，此興幾人知。